I ha mer keni grosse vorschteuige vo Ouschtralie gmacht, aber zwöi fixi biuder hani im chopf gha: Nach em betrieb in Darwin chunnt die schtiui einsamkeit vor wüeschti - kontrascht pur; en einsami schtrass  bahnt sech ihre wäg dür d wyti etc. etc... Aber d enttüüschig isch scho nid vo dr hang z wyse gsy: Schtatt dr plötzliche eiödi isch dr übergang schtadt-umland rächt fliessend. Und: Schtatt vo wüeschti sy mer linggs u rächts vo subtropische wäuder u sümpf umgäh gsy. Derfür isch ds pedale trotz em gepäck erschtuundlech liecht gange. Ds wasser, wo mer i üsi zauriiche boutiliene (fläschene) hei gfüut hets i zwöi gschmacksrichtige gäh: CHLOR und ROHR. Da dra hei mer üs zwangslöuffig gwöhnt.